ΓΡΑΠΤΗ ΕΡΩΤΗΣΗ E-0950/96 υποβολή: Viviane Reding (PPE) προς το (29 Απριλίου 1996)

Θέμα: Προβλήματα με τους τελωνειακούς ελέγχους

Ποιά μέτρα σχεδιάζονται σε απάντηση των ακόλουθων επικρίσεων που διατυπώθηκαν από την Επιτροπή της Ενώσεως Οικονομικών Υπαλλήλων Ευρώπης (UFE) την 22α Σεπτεμβρίου 1995;

«Η UFE επικρίνει το γεγονός ότι η ποιότητα των τελωνειακών ελέγχων είναι συχνά ανεπαρκής. Οι τελωνειακοί έλεγχοι διεξάγονται υπό συνθήκες μεγάλης ροής πληροφοριών και αγαθών, που συνιστούν οι μαζικές μεταφορές. Όλα αυτά δεν μπορούν πλέον να αντιμετωπισθούν με τις εφαρμοζόμενες μέχρι σήμερα μεθόδους ελέγχου.

Ο έγγραφος διακανονισμός είναι ανεπαρκής λόγω επαναλαμβανόμενων κρουσμάτων νοθεύσεως.

Ο αριθμός των τελωνειακών ελέγχων είναι μικρός, ο έλεγχος της ταυτότητας ανεπαρκής, ενώ η διαχείριση του συστήματος σφραγίδων ξεπερασμένη. Οι απλοποιημένες διαδικασίες και η διαδικασία διαμετακομίσεως, δηλαδή οι διαδικασίες εκείνες που αποβλέπουν στην αντιμετώπιση των μαζικών μεταφορών, συνιστούν τις μεγαλύτερες αδυναμίες του συστήματος.

Οι τελενειακές διαδικασίες αποβλέπουν συχνά στην αντιμετώπιση του μεγάλου όγκου των μεταφορών και δεν μπορούν να επικεντρωθούν σε τομείς κινδύνου.

Πολλές υπηρεσίες πάσχουν επίσης από έλλειψη εξοπλισμού. Η επεξεργασία των πληροφοριών είναι ανεπαρκής τόσο σε κεντρικό όσο και σε αποκεντρωμένο επίπεδο.»

Απάντηση (7 Αυγούστου 1996)

Το Συμβούλιο ως νομοθέτης, είναι φυσικό να ενδιαφέρεται για την ορθή εφαρμογή των τελωνειακών κανόνων που έχει θεσπίσει και ιδιαίτερα για τον Κοινοτικό τελωνειακό κώδικα ο οποίος προβλέπει ιδίως ότι οι τελωνειακές αρχές δύνανται να λαμβάνουν όλα τα μέτρα ελέγχου που κρίνουν απαραίτητα. Το Συμβούλιο σημειώνει ωστόσο ότι τα προβλήματα τα σχετικά με τη φύση και την ποιότητα των ελέγχων δεν εμπίπτουν στην αρμοδιότητά του αλλά σε εκείνη της Επιτροπής και των κρατών μελών οι τελωνειακές αρχές των οποίων είναι υπεύθυνες για την ορθή εφαρμογή του Κώδικα. Κατά συνέπεια, είναι ευθύνη της Επιτροπής ή των κρατών μελών η ανάληψη των επιβαλλομένων πρωτοβουλιών προκειμένου να εξευρεθούν οι απαραίτητες λύσεις στα προβλήματα που αναφέρεται η κα βουλευτής.

Το Συμβούλιο, έχοντας επίγνωση των προβλημάτων που διαπίστωσε η Επιτροπή στην ανακοίνωσή της της 29ης Μαρτίου 1995 ως προς τις απάτες στη διαδικασία της διαμετακόμισης, αποφάσισε να δώσει την ανάλογη συνέχεια θεσπίζοντας, στις 23 Νοεμβρίου 1995, ψήφισμα σχετικά με τη μηχανοργάνωση των καθεστώτων τελωνειακής διαμετακόμισης και κάλεσε την Επιτροπή και τα κράτη μέλη να προβούν σε μια σειρά ενεργειών η οποία θα καταλήξει στην εφαρμογή ενός πληροφορικού συστήματος διαμετακόμισης που θα πρέπει να τεθεί σε λειτουργία το αργότερο έως το 1998.

Τέλος, το Συμβούλιο εφιστά την προσοχή στην πρόταση απόφασης η οποία είναι υπό εξέταση στο πλαίσιο του Ευρωπαϊκού Κοινοβουλίου και του Συμβουλίου όσον αφορά την θέσπιση προγράμματος ευρωπαϊκού τελωνείου («Τελωνείο 2000»). Το Συμβούλιο καθόρισε κοινή θέση ως προς το πρόγραμμα αυτό στις 22 Δεκεμβρίου 1995 (Ε.Ε. C 37 της 9ης Φεβρουαρίου 1996). Κατά τη διατύπωση αυτής της κοινής θέσης το Συμβούλιο εμπνεύστηκε, για την επίτευξη ενός μεγάλου βαθμού εκσυγχρονισμού, από τη χρήση των πλέον σύγχρονων τεχνικών όπως ο εντοπισμός και η ανάλυση του κινδύνου, οι οποίες θα εξασφαλίσουν ποιοτικούς ελέγχους χωρίς να παρεμποδίζουν την κανονική ροή του νόμιμου εμπορίου.